Foto’s: ANC-konferensie beginAfgevaardigdes kom by die konferensie aan. Foto: Twitter via @MyANC Die ANC se nasionale verkiesingskonferensie het uiteindelik Saterdagmiddag by Nasrec in Johannesburg aan die gang gekom, ure nadat dit veronderstel was om te begin. Afgevaardigdes het ná middagete na die vergaderingsaal gegaan waar hulle saam gesing het terwyl hulle gewag het vir Baleka Mbete, die uitgaande voorsitter van die party, om met die verrigtinge te begin. Ondersteuners van die twee voorlopers in die presidensiële stryd, adj.pres. Cyril Ramaphosa en die voormalige voorsitter van die Afrika-Unie, Nkosazana Dlamini-Zuma, het hulle onderskeie leiers geloof. Die konferensie is vertraag nadat die ANC se nasionale uitvoerende komitee (NUK) onverwags ŉ vergadering gehou het om die afgelope hofbeslissing te bespreek. Gwede Mantashe, die uitgaande sekretaris-generaal van die ANC, het vroeër gesê die vergadering is gehou om te besluit wat gedoen moet word nadat die hooggeregshowe KwaZulu-Natal en die Vrystaat se provinsiale konferensies nietig verklaar het. Die hooggeregshof in Mahikeng het ook 38 takvergaderings in Noordwes ongeldig verklaar. Die NUK het besluit alle strukture wat nietig verklaar is, sal nie afgevaardigdes by die konferensie hê nie, en die takke wat ongeldig verklaar is, sal nie by die konferensie kan stem nie. Afgevaardigdes van dié strukture word wel toegelaat om by die konferensie aan te bly, maar net as waarnemers, en sal nie toegelaat word om oor enige van die aangeleenthede by die konferensie te stem nie. Die konferensie kom Woensdag tot ŉ einde.